《答嵇康诗二首 其二》
魏晋·阮侃

双美不易居，嘉会故难常。爰自憩斯土，与子遘兰芳。

常愿永游憩，拊翼同回翔。不悟卒永离，一别为异乡。

四牡一何速，征人去路长。顾步怀想像，游目屡太行。

抚轸增叹息，念子安能忘。恬和为道基，老氏恶强梁。

患至有身灾，荣子知所康。蟠龟实可乐，明戒在刳肠。

新诗何笃穆，申咏增恺忨。舒检诏良讯，终然永厌藏。

还誓必不食，复得同林房。愿子荡忧虑，无以情自伤。

候路忘所次，聊以酬来章。

作者简介：阮侃，晋代医家。字德如，陈留郡（今属河南杞县人）人。幼而聪慧好学，尝官至河内太守，尤对本草有所研究。著有《摄生论》二卷，未见传世。